b'\n_START_ARTICLE_\nMager\xc3\xb8ya\n_START_PARAGRAPH_\nMager\xc3\xb8ya (nordsamisk: M\xc3\xa1hkar\xc3\xa1vju ) er en 436,6 km\xc2\xb2 stor \xc3\xb8 i Nordkap kommune i Finnmark fylke, i det allernordligste Norge. \xc3\x98en ligger ved Barentshavet lige nord for Porsangerhalv\xc3\xb8en, og udmundingen af Porsangerfjorden ligger langs \xc3\xb8ens \xc3\xb8stlige bredder.\n_START_SECTION_\nNordkap\n_START_PARAGRAPH_\nNordkapplateauet udg\xc3\xb8r den nordligste del af Mager\xc3\xb8ya, og det h\xc3\xb8jeste punkt p\xc3\xa5 \xc3\xb8en h\xc3\xa6ver sig 417 m.o.h. Det nordligste punkt p\xc3\xa5 Mager\xc3\xb8ya er samtidig Norges nordligste punkt, Knivskjellodden, beliggende p\xc3\xa5 71\xc2\xb0 11\xca\xb9 9\xca\xb9\xca\xb9 n.br. _NEWLINE_\xc3\x98en er forbundet med fastlandet via Nordkaptunnelen under Mager\xc3\xb8ysundet. P\xc3\xa5 sydsiden af Mager\xc3\xb8ya ligger byen Honningsv\xc3\xa5g, som er administrationscentrum for Nordkap kommune.\n_START_SECTION_\nStenalderfundene p\xc3\xa5 Sarnes\n_START_PARAGRAPH_\nP\xc3\xa5 Mager\xc3\xb8ya findes ogs\xc3\xa5 de \xc3\xa6ldste sikre spor efter stenalderbopladser i Norge fra 10.000 \xc3\xa5r tilbage.  (De \xc3\xa6ldste fund efter mennesker i Norge (men ikke af en boplads) er imidlertid fra Blomv\xc3\xa5g i \xc3\x98ygarden kommune udenfor Bergen, og g\xc3\xa5r tilbage til 10.500 f.Kr.) P\xc3\xa5 sydsiden af Mager\xc3\xb8ya ligger den fraflyttede landsby Sarnes. En flad, forbl\xc3\xa6st grusryg bag bebyggelsen tjente tidligere som fodboldbane. Da der skulle bygges vej tv\xc3\xa6rs over grusryggen, blev omr\xc3\xa5det unders\xc3\xb8gt med tanke p\xc3\xa5 kulturminder, sidste gang sommeren 1993. I grusen fandtes afslag, dvs. afsl\xc3\xa5ede stenfliser efter tilvirkning af redskaber, samt fint tilhugne stenredskaber typiske for \xc3\xa6ldste del af tidlig stenalder. For det meste var der tale om kvarts og kvartsit, som findes lokalt; men ogs\xc3\xa5 enkelte fund af flint, som stammer fra Sydskandinavien. Muligvis kan flint v\xc3\xa6re flydt nordp\xc3\xa5 med isflager langsmed kysten.  For 10.000 \xc3\xa5r siden, lige efter sidste istid, stod havet omkring 40 meter h\xc3\xb8jere end i dag, s\xc3\xa5 den gang var Sarnes en landtange med rige fangstmuligheder. Men inde i fjordene, som i Porsanger, la der stadig en enorm, kilometertyk gletsjer, s\xc3\xa5 Sarnes m\xc3\xa5 have v\xc3\xa6ret et koldt og barskt tilholdssted. Den \xc3\xa6ldste boplads p\xc3\xa5 Sarnes ligger nu 28 m.o.h., de yngre l\xc3\xa6ngre nede i skr\xc3\xa5ningerne. Beboernes etnicitet er i dag umulig at fastsl\xc3\xa5.'